LidanRubinov/Halacha-QA huggingface dataset:
שאלה: עבודה עברית ממעשר כספים: אנו מתלבטים אם להעסיק פועל יהודי או ערבי. ברור לנו החשיבות בהעסקת הפועל היהודי אולם איננו יכולים לעמוד בהפרש המחיר. האם אנו יכולים להעסיק פועל יהודי ולחשב את ההפרש בשכר כמעשר כספים?
תשובה: אם אינכם יכולים לעמוד בהפרש המחיר, מותר לכם להעסיק פועל ערבי. אי אפשר להשתמש במה שהופרש למעשר כספים לזה, מעשר כספים נועד לאנשים עניים. כיון שלא חייב לתת מעשר כספים, עדיף שתיתנו תעסוקה ליהודים ולא תיתנו מעשר כספים.
שאלה: אחותי יושבת במקום אמא: אחותי הגדולה יושבת במקום של אמי כשאמי לא נמצאת, האם אני צריך להעיר לה על זה, כאשר לא בטוח שתקבל את הערתי?
תשובה: אם המקום קבוע לאמך יש להעיר לאחותך בנחת ולא בסגנון מעליב, כדאי להראות לה את ההלכה בשולחן-ערוך יורה-דעה סימן ר"מ סעיף ב. הרב אברהם וסרמן
שאלה: לשכנע את אשתי להתחזק יותר: אני יותר חזק באמונה ובקיום מצוות מאשתי. לפני החתונה דנו בכך והיא אמרה שתשתדל יותר. כיום, לאחר 6 שנות נישואין ושני ילדים ב"ה, מציק לה שאני הולך להתפלל במניין, שאני רוצה ללמוד שיעור יומי קבוע בבית כנסת (לדוגמא: הדף היומי). לטענתה, אני צריך להיות בערב עם הילדים ולא בבית הכנסת. בעבר, חמותי שיכנעה את אשתי ללכת לקראתי. לפני כשנה נפטרה חמותי בגיל צעיר, ומאז אשתי מעלה שאלות של כפירה (כגון: אין תחיית המתים וכו ). מצד אחד, אני מבין את הכאב שלה ומן הצד השני, אני מרגיש שאני מדרדר מטה, הצעתי לה ללכת ליועץ זוגי, או לחלופין לשעורי תורה ואני אשמור על הילדים, אך היא עומדת על כך ש"ככה הכרתי אותה וזה מה שיש" והיא לא מעוניינת להתחזק יותר מזה. איך אפשר לחזק ולהתחזק, איך אפשר לשמר קשר זוגי כזה?
תשובה: אתה צריך למצוא דרך איך להפגיש אותה עם רב או רבנית שיסבירו לה איך התורה מסתכלת על המיתה שהיא תראה מבט אחר על מות אימה. ועליך לעשות דברים שמשמחים את ליבה שהיא תרצה גם ללכת לקראתך. אם תיהיה טוב אליה יותר היא תחזיר לך גם טובה.
שאלה: הנשמה כועסת אחרי המוות?: אמי נפטרה לפני 9 חודשים לידי בבית מדום לב. ואני מאז אכולת אשמה כל יום שאני מתעוררת בבוקר ועד הלילה אני חושבת עליה ועל איך שהתעכבתי עד שהזמנתי מגן דוד אדום. היינו בבית רק היא ואני שזה קרה. כמה דקות ספורות לפני היו אחי וילדיו והם הלכו ואז זה קרה. האם הנשמה של אמא שלי יודעת שאני אכולת אשמה ומה שעובר עליי והאם היא כועסת עליי שאולי באשמתי היא מתה? אשמח לתשובה אמיתית.
תשובה: אמך לא מתה באשמך. ואת מצטערת לחנם. ולא עוד אלא שהצער לך מצער את אמך ומזיק לה כי יוצא שאף שהיא בשמים היא גורמת לך צער. והיא לא רוצה בזה. על כן הסירי ממך כל מחשבה שאת אשמה. מן השמים עכבו אותך שלא תזעיקי עזרה מיד. וגם אם היית מזעיקה עזרה זה לא היה עוזר. אם את לא משתכנעת מדברי עליך ללכת לקבל טיפול נפשי.
שאלה: קינוח והלכות סעודה: כאשר אני קובעת סעודה ואכלתי פרי לקינוח ואני אוכלת אותו, לאחר שגמרתי את הלחם ואין שום לחם על השולחן האם אני צריכה לברך גם ברכה אחרונה על הפרי לאחר ברכת המזון או שברכת המזון פוטרת? וכן האם מותר לקבוע סעודה גם שיושבים ליד המחשב, וכן יש הלכה שאומרת שאסור לקום מן השולחן עד גמר הארוחה (וכמובן לאחר שברכתי ברכת המזון) אם אמא שלי מצווה אותי לענות בדיוק לטלפון מה אעשה?
תשובה: א. אין צורך לברך ברכה אחרונה בנפרד על הפרי וברכת המזון פוטרת אותו (על פי שו"ע או"ח סימן קעז סעיף ב' ביאור-הלכה שם וספר וזאת הברכה סוף פרק ח). ב. אין מניעה מקביעת סעודה גם ליד המחשב. לא ברור למה התכוונת שאסור לקום באמצע הסעודה, כיון שאם נשארים בבית אין בזה איסור, לכן אפשר לענות לטלפון גם בזמן הסעודה. (על פי שולחן-ערוך או"ח סימן קעח) הרב אברהם וסרמן
שאלה: חשש גזל במכונת צילום: במקום עבודתי מכונת צילום ציבורית ללא בעלים שאותם ניתן לשאול, שעלות צילום צד אחד הוא חצי ש"ח ומשני הצדדים 60 אגורות. נראה שעלות הצילום נגזרת מ-40 אג על הדף ו-10 אג על השימוש במכונה. כשבאתי לצלם גיליתי שאין דפים ושמתי דפים משלי. צילמתי כמות גדולה של דפים, האם אני צודקת בהנחתי ועלי לשלם 10 אג לדף?
תשובה: נראה שלמרות שיש הגיון בדברים שאם יביא אדם דפים משלו למכונת הצילום יסכים בעל המכונה להוזיל מחיר הצילום, בכל זאת אין יכול אדם להחליט מעצמו כמה תהיה ההוזלה. לכן חייב אתה לברר ובדרך כלל וודאי שאפשר לברר מיהו האחראי על מכונת הצילום ולשאול אותו. גם במקרה שאין אפשרות לברר אין לאדם להוזיל לעצמו מחמת ספק גזל וצריך האדם להתרחק מאיסור זה מכל וכל הרב יהונתן שטרנברג.
שאלה: מעשר כספים למלגה שקיבלתי: האם אני צריכה לעשות מעשר כספים ממלגה שקיבלתי? (המלגה נועדה לצורך מימון לימודים אקדמים)
תשובה: כן, אם את נוהגת לתת מעשר כספים, את צריכה לתת כי זה כמו רווח.
שאלה: שילוב ידיים בתפילה: האם יש בעיה לשלב ידיים בתפילה?
תשובה: בשולחן ערוך נפסק כי צורת הנחת הידיים בתפילה הינה הנחת יד שמאל על הלב ועליה יד ימין (סימן צ"ה סע' ג). בהבנת השולחן ערוך ישנם דעות שונות. הדעה הפשטנית היא משום שזו צורת עמידה לפני מלך, וממילא היות ואין דרך בימינו לעמוד כך לפני מלך לכן אין חובה לעמוד כך בתפילה. אולם יש מהאחרונים שמבארים כי יד ימין צריכה להיות על יד שמאל היות וזו השפעה של מידת החסד (צד ימין) על הגבורות (מתבטאים בצד שמאל) ולכן אין להפוך את הידיים. המקובלים האריכו בעניין זה מאוד, ויש שכתבו כי אין לשלב את הידים או את האצבעות בזמן התפילה בגלל הבילבול הנוצר מכך בעניינים רוחניים שבין החסד לגבורות. הט"ז מוסיף כי בצד שמאל מבוטא היצר הרע ועל ידי שמניחים עליה יד ימין מבטאים את רצונו להתגבר עליו (ועוד.). הרב שמואל הולשטיין
שאלה: יחס לספרים ששרפו הראשונים: בשנים האחרונות יצא לאור מכ"י ספר של מי שחי בזמן הראשונים ששמו ר לוי בן אברהם, הספר נקרא "לוית חן" (יצאו לאור שני כרכים- הספר עוסק בעניני השקפה מתוך ראיה פלוסופית וכן מרבה לפרש את התורה בדרך אליגורית). בזמנו של המחבר יצא נגדו הרשב"א בחריפות וכתב: "והספרים שחקקו אחת מאלו בתוכם אנו דנין את הבעלים כמין, והספרים כספרי קוסמין, והרי הם והמחזיק בהם, בנידוי ובחרם כיוצא בהם, עד שישרפו ולא יזכרו עוד בשמם, עד תמם, וכו. (מובא בספר מנחת קנאות). א. מה היחס היום לדברים אלה של הרשב"א?. ב. האם יש בעיה בקנייתם או החזקתם או בקריאה בהם?.
תשובה: א. גם היום כמו תמיד ישנה הערצה עצומה לרשב"א ולדבריו, הרשב"א נחשב גם בין הראשונים לענק בחכמה ביראת שמים ובגאוניות עצומה. בשולחן ערוך כתוב שהוא רועד ומזדעזע מגדולת הרשב"א. על כן כל הוראותיו מחייבות היום לא פחות מכל זמן וברור שאוזן השומעת לדברי חכמים תזכה לברכת ד' ולהצלחה אמיתית בלימוד התורה ובירידה לעומק האמת. על כן גם אתה תשמע לדברי הרשב"א ותוציא מהבית את מה שאמר להוציא ובעזרת ד' תעמוד לך זכות זו לשנה טובה ומבורכת בכלל בית ישראל.
שאלה: להאכיל כלב במאכלות אסורים?: יש לי כלבה והיא גדלה בחצר מחוץ לבית. ראיתי באחת משקיות החטיפים לכלבים שקניתי לה שזה מכיל "שומן בייקון" (שומן חזיר) האם מותר לי להאכיל אותה בזה, וכן האם שאני נותן לה ביצה אני צריך להמליח את הביצה?
תשובה: הפסוק אומר: "ובשר בשדה טרפה לא תאכלו לכלב תשלכון אתו" (שמות פרק כב). מכאן לומדים כי אין שום איסור לתת לבעלי חיים לאכול מאכלים לא כשרים, למעט איסורים שאסורם בהנאה כגון בשר בחלב. לכן אתה יכול לתת לכלבה לאכול את החטיפים ללא חשש. ואין שום צורך להמליח את הביצים. הרב שמואל הולשטיין
שאלה: מתנה מצרכי ראש השנה לאבל : האם מותר לתת לאשה האבילה על אמה, בתוך י"ב חודש, מתנה מצרכי ראש השנה לכבוד החג? (כגון צלחת לדבש) הבעיה מתעצמת מפני שהאבילה איבדה ל"ע גם את בעלה בתקופה זו, ויש לה צורך בחזוק גדול נפשית ורוחנית, ואני מקווה שמתנה מעין זו - תחזק מעט את רוחה.
תשובה: מוזכר בהלכה שלא שולחים מתנות לאבל תוך י"ב חודש (אף לא משלוח מנות), אבל אם מתלווה בעיה נפשית שדורשת עידוד ותמיכה. זה כבר גולש לתחום החצי רפואי, ויהיה מותר.
שאלה: למה צריך הוראות מרש"י: ראיתי בסוגיא שרש"י מסביר המשנה במילים "בגמרא מפרש", למה אני צריך את זה, או שרש"י יפרש כמו שמפרשת הגמרא או שלא יאמר כלום?
תשובה: בדרך כלל כשרש"י כותב "בגמרא מפרש" הוא בא לומר לנו שיש בעיה בפשט המשנה שהלומד אותה נתקל בה וההסבר מופיע בגמרא, ורש"י רוצה לומר לנו לא להתעכב על השאלה אלא להמשיך ללמוד ובגמרא כבר נלמד את ההסבר. אם המשנה נראית לנו ברורה וראינו שרש"י כתב כך רצוי לתת עוד קצת מחשבה לפני שמגיעים לגמרא ולמצוא על איזו נקודה רש"י מתעכב ולחפש את הבעיתיות בפשט המשנה.
שאלה: העברת עצים מהגינה בשמיטה: אנו מעבירים עצי פרי בני 10 שנים עם טרקטור שאמור להוציאם עם גוש אדמה ושורשים, לגינה אחרת. עד מתי אפשר לעשות כן ומה עם דיני עורלה?
תשובה: כדאי תמיד להקדים, אבל אם יוצא עם הגוש ומוחדר ישר לקרקע אפשר לעשות עד ער"ה. בברכת התורה והארץ הרב יהודה הלוי עמיחי
שאלה: הפרשת תרומות בהכנת ערק: בענין הכנת משקה חריף "ערק", שנעשית ע"י אידוי מי משרת ענבים, או פירות אחרים, האם הפירות חייבים בתרומות ומעשות והאם יש אפשרות להפריש ממשקה עצמו?
תשובה: כיון שנעשה מזיעה, נראה שעדיף להפריש מהפירות ולא מהמשקה, שהרי יש סוברים שזיעה פטורה מתרו"מ, ועל כן בנידון של אידוי לכתחילה יש להפריש מהפירות. בברכת התורה והארץ הרב יהודה הלוי עמיחי
שאלה: היתר שתילה בגוש: בענין שתילה בגוש, אשר התנאי לכך הוא שיכול השתיל להתקיים בגוש לפחות שבועיים, האם הכוונה שצריך להתקיים כך אפילו ללא השקיה, או שעם השקייה? ובענין הגדרת "נקוב", איזה גודל הוא לעיכובא, והאם יש נפ"מ למס הנקבים, במקרה שהם קטנים מהדרוש?
תשובה: א. צריך שיגדל שבועיים עם השקייה. ב. לכתחילה צריך נקב בעל שטח של כ 2.5 סמ"ר. ג. לגני מספר הנקבים נחלקו האחרונים האם מצרפים נקבים, ונראה שיש לצרף נקבים. בברכת התורה והארץ הרב יהודה הלוי עמיחי
שאלה: חופה עם תזמורת בשנת אבל: אני בשנת אבל על מות אימי, גיסתי עומדת להנשא עוד לפני תום שנת האבל, אני יודע שהחופה אמורה להערך עם רב בלווי שירים ותזמורת, האם מותר לי להיות נוכח בחופה?
תשובה: תהיה בחופה, ואל תשתתף בסעודה.
שאלה: לחם שנאפה עם פסול: האם מותר לקנות לחם (אשר עשוי אך ורק מקמח ומים) מנכרי בחו"ל אשר נאפה בתנור שבו נאפים גם לחמים אחרים עם שומן - כמובן שלא ביחד אלא לאחר שהוצאו משם והוכנסו תבניות של לחם זה, ומהו דינם של תבניות אלו, והאם צריך בכלל לדרוש שיהיו תבניות אד הוק ללחם זה? אציין כי בין אפייה לאפיה אינו מנוקה.
תשובה: אי אפשר לענות של שאלה זו בצורה גורפת, צריך להכיר את המציאות. כעיקרון, אם לא נשאר שומן של איסור בדפנות או במקום אחר, יהיה מותר, אך צריך להיזהר בזה. למרות שח אמרו שפת של אופה גוי האופה לצורך רבים מותרת, זה מדובר שלא נוספו עוד איסורים, אך אם יש חשש של איסורי שומן, ודאי צריך להקפיד.
שאלה: היתר מכירה לשוכר שדה: האם מישהו ששוכר שדה יכול להשתמש בהיתר מכירה, והאם הוא חייב כשבעל השדה מכר את הקרקע בהיתר מכירה?
תשובה: השוכר יכול להשתמש בהיתר מכירה, אולם כדאי שגם השוכר וגם הבעלים יעשו יחד היתר מכירה. אם הבעלים עשה היתר מכירה, השוכר איננו חייב בשום דבר, אמנם הוא צריך לדעת את הפרטים כדי לדעת מה מעמד הפירות (נכרים, או קדושת שביעית). בברכת התורה והארץ הרב יהודה הלוי עמיחי
שאלה: עילוי נשמה רק לאדם אחד?: כשאני מקדישה קריאת תהילים לנשמת הנפטר או לרפואת חולה, האם הזכרת מספר שמות לפני הקריאה מועילה באותה מידה כשם שאני מקדישה קריאת תהילים לאדם אחד, או עדיף שאזכיר שם אחד כל פעם כדי שיזכה אותו אדם לתועלת המירבית?
תשובה: אפשר להזכיר כמה שמות יחד.
שאלה: האינטרנט כלי מחייב?: שאלתי רב שאלה באינטרנט, שהוא לא רבי המובהק, אלא רב שאני סומכת עליו, בתשובה לשאלתי הרב אסר, אך שמעתי אח"כ שיש רב שמתיר. האם התשובה באינטרנט מחייבת אותי לעשות כפסק הרב ששאלתי אותו, או שאין זה נחשב כשאלה פנים אל פנים בגלל המורכבות שבאינטרנט?
תשובה: אין הבדל בין שאלה באינטרנט לשאלה פנים מול פנים. לכל רב שפוסק צריך להיות נימוק לפסק. את יכולה לשאול את הרב השני, ולספר לו ששאלת רב ואסר לך, ואם יש לו נימוקים בכל זאת להתיר, שיתיר. מה שמוזכר בתלמוד ש"מה שאסר חכם, אין חבירו רשאי להתיר", אומר ערוך השולחן שבדורנו זה לא שייך, כיון שלא מתירים על פי סברה אלא על פי דברי גדולי הפוסקים לפניו. ואם הרב השני מנמק את ההיתר, ההוראה של הראשון לא חלה.
שאלה: סכין חלבית לחיתוך פרווה: אם אני חותכת אבטיח עם סכין חלבית שאינה בת יומה, מותר לאכול אותו כמנה אחרונה של ארוחה בשרית, ואם היא בת יומה? (שמעתי שאומרים כי דין הזה היה פעם אסור, כי פעם לא היה סבון כלים שמסיר שומנים, אך היום יש ולכן היום זה מותר, האם זה נכון?)
תשובה: אכן, אם הסכין נוקה ושופשף היטב, ניתן לחתוך איתו אבטיח ולאוכלו בארוחה בשרית. הרב שמואל הולשטיין
שאלה: דירה שרואים ממנה בית עלמין: ברצוני לרכוש דירה בבניין המרוחק כקילומטר וחצי (1.5 ק"מ) מבית עלמין. אף לא אחד מחלונות חדרי הבית פונה לכיוון בית העלמין. ישנו חדר אחד שפונה לבניין אחר אך אם מוציאים את הראש מהחלון ומסתכלים ימינה ניתן לראות חלק מבית העלמין. האם אפשרי לרכוש את הדירה מבחינה הלכתית (אני כהן), והאם דירה שכזו מועדת לפורענות ותביא לאי שקט בבית?
תשובה: לכהן יש איסור להיות במרחק של עד ד' אמות (כשתי מטר) מן המת או מקבר, או תחת אותה קורת גג. כך שאין שום בעיה ברכישת הדירה. כמו כן אין שום סיבה אחרת להמנע מלקנות את הדירה, ואנו רואים כי יהודים דרים ברובע היהודי, מקום המקדש שוכן שם וכל זה אל מול הר הזיתים המשמש כבית עלמין. ואדרבה אולי ישנה מעלה בראיית בית עלמין כפי שכותב שלמה המלך: "טוב ללכת אל בית אבל מלכת אל בית משתה באשר הוא סוף כל האדם והחי יתן אל לבו" (קהלת פרק ז) ראיית בית עלמין נותנת פרופורציות לחיים על מה כדאי לשים לב וכד'. בהצלחה. הרב שמואל הולשטיין
שאלה: כובע נחשב כיפה?: האם כשאני חובש כובע אני צריך לשים מתחתיו כיפה או שהכובע נחשב ככיפה, והאם אפשר לקרוא תהילים וללמוד תורה עם כובע?
תשובה: צריך כיסוי ראש כדי לברך ולהתפלל ואף בשאר היום וכובע נחשב אף הוא לכיסוי ראש.
שאלה: שימוש בכלי פלסטיק עם ספק: האם מותר לי להשתמש בכלי כשר מפלסטיק שאכלו בו מאכל שבושל בסיר לא טבול, או שיש ספק אם הקפידו בו על הפרדה בין בשר לחלב, בין ברחיצת הסיר ובין בבישול? (המאכל היה תבשיל חם).
תשובה: אם הספק הוא לגבי אוכל שבושל בכלי שיתכן ולא הוטבל אזי הצלחת ודאי מותרת בשימוש. אולם בספק של בשר בחלב צריך לבדוק איך העבירו את האוכל מהסיר: אם על ידי מזלג מצקת וכד' ניתן להקל ולהתיר שימוש בצלחת. אך אם שפכו את האוכל לצלחת ישירות מהסיר נראה שצריך להגעיל את הצלחת לפני שימוש בה. הרב שמואל הולשטיין
שאלה: תהילים בתוך התיק בשירותים: אם יש לי בתיק תהילים או ספר הלכות או כל ספר העוסק בדברי תורה, האם מותר לי להיכנס עם התיק שלי לשירותים, מכיוון שאני לא יכול להשאיר את התיק בחוץ מסיבה שיגנבו אותו, והאם אפשר לשים את התיק על הריצפה?
תשובה: צריך לעטוף את הספר בעטיפה נוספת ואז מותר להכניס את התיק לשירותים. מותר לשים את התיק על הרצפה היות והספר נחשב שנמצא בתוך כלי ולא על הרצפה. הרב שמואל הולשטיין
שאלה: תבשיל בשרי ומזלג חלבי מהמיקרוגל: הוצאתי צלחת (בשרית) מהמקרוגל שעליה תבשיל בשרי חם וערבבתי בטעות במזלג חלבי (אני לא יודעת אם בן יומו) מה דין התבשיל, מה דין הצלחת (עשויה מחומר לבן,לא חרס אבל לא זכוכית, ועמידה בנפילות) ומה דין המזלג?
תשובה: הצלחת והאוכל מותרים ואילו המזלג צריך הגעלה. הרב שמואל הולשטיין
שאלה: ידידים בחתונת חוזרת בתשובה: אני חוזרת בתשובה כשנה ובקרוב בע"ה אני עתידה להתחתן עם בן תורה, אני לומדת במדרשה לחוזרות בתשובה ואת הבחור כמובן הכרתי בשידוך, אני מנהלת חיים חרדיים לכל דבר וכמובן אין לי קשר עם ידידי (גברים) מהעבר שלי. אך בכל זאת ביום חתונתי אשמח מאוד אם יהיו גם ידידיי מהעבר שהיו כמו משפחה ואחים שלי ואם לא אזמין אותם הם מאוד יפגעו, איני בקשר איתם אך רואה אותם מידי פעם במקומות שונים. מה לעשות, להזמין אותם, ואיך להסביר לבעלי לעתיד מי הם ידידי מהעבר?
תשובה: אם את חושבת שהזמנת הידידים לחתונה יש בה גם ערך של קירוב רחוקים אזי אפשר שבעלך לעתיד יראה גם הוא בכך צד חיובי. כמובן אין מקום להזמין מי שהיה לך קשר אישי קרוב. אני מציע שתשאלי את חתנך איך הוא רואה את הדבר ואם לו זה מפריע אל תזמיני אותם. ותסבירי להם שאת מנועה מלהזמין אותם בגלל שמשפחת החתן לא רוצה.
שאלה: תפילה לדוד ובית יעקב: אני מתפלל בנוסח ספרד, בסידור מופיע המזמור "תפילה לדוד" לפני "בית יעקב" אבל אף פעם לא אומרים אותו לעומת הספרדים שאומרים. האם הרב מכיר מנהג אשכנזי לומר זאת?
תשובה: ישנם אשכנזים המתפללים בנוסח ספרד שאומרים את תפילה לדוד כיון שהכונה לומר מזמור זה באה עפ"י דברי האר"י הקדוש שהחסידים המתפללים נוסח ספרד אימצו את דבריו, אבל ישנם חסידויות שלא קבלו את המלצותיו ורק בחלקם הלכו אחרי דבריו, ויתכן בשעה שממהרים נטו להקל באותם חלקים שלא נקבעו ע"י ההלכה אלא בחכמת הנסתר.
שאלה: אינני מוצאת פרנסה וזוגיות: שלא בחוכמה התפטרתי מעבודה לפני כחודש ומאז אינני מוצאת את עצמי. אני מפוחדת, מוטרדת, לא ישנה טוב ולא אוכלת טוב. אני דואגת כל הזמן שאשאר ללא פרנסה. אני יודעת שאולי זה לא המקום, אך אוסיף ואשאל על אי הצלחתי למצוא את בן זוגי ולהקים בית בישראל, כעת גם אין לי פרנסה ואני מרגישה אבודה בעולם?
תשובה: הדאגות רק מזיקות. ד' יברך אותך שימלאו משאלות לבך לטובה.
שאלה: עוזרד מוגדר כעץ?: א. האם עוזרד מוגדר כעץ, נפק"מ לענין ערלה, שתילה לפני שמיטה? ב. אם הוא בגינה שלי האם צריך להפריש תרו"מ? ובנוסף האם עץ דומים שנמצא בגינה שלי חייב בתרו"מ והאם יש לספור לו שנות ערלה? ג. האם מותר בשמיטה לזרוק שאריות של פירות לגינה בכדי שזה ישמש כדשן אורגני, לכאורה זה כמו שכתוב בירושלמי שמותר לעלות לגג לייבוש, והאם יש לחשוש שמהגרעין יצמח עץ או שזה רק גרמא?
תשובה: יש מיני עוזרד שונים, אולם הוא מוגדר במשנה כעץ מאכל, ויש שלא אכלוהו ולכן הקלו בדמאי שלו, אבל לעניין ערלה נראה שהוא עץ מאכל הנאכל, אא"כ נטעו אותו שלא למאכל אלא לגדר ונוי, ואז אין בו איסור ערלה, אבל הניטע רק לסייג אין בו חיובי ערלה. לעניין תרו"מ אם נאכל הרי שחייב ולא הקלו אלא בדמאי. פעולה זו רק בגרמא ומותרת בשביעית. עוד על העזרד: בברכת התורה והארץ הרב יהודה הלוי עמיחי
שאלה: להתחיל בכינוי חיבה לשם: רציתי לדעת האם יש איסור כלשהו בשינוי שם בחיי היום יום, השם שלי הוא רחל ואני מעדיפה שיקראו לי רחלי, האם זה ר?
תשובה: יש עניין מיוחד להיקרא בשם שקראו לך הוריך אבל אין שום איסור בדבר ומותר לך להיקרא בשם חיבה שאת בוחרת.
שאלה: להתפטר על אונאה במחיר?: הבוס שלי מבקש ממני לעיתים להפחית ממחיר שקיבלנו מספק א כדי להציגו לספק ב בתקווה לקבל מחיר טוב יותר על הסחורה שהוא רוכש, מהספק השני. במרבית המקרים אלו גויים ובמקרים בודדים גם יהודים. האם אני צריך להענות לו או שמא אני מסייע ביד עוברי עבירה ועליי לסרב בתוקף אף אם הדבר יעלה לי במשרתי?
תשובה: נראה שהדבר אסור כיוון שיש בזה איסור הוצאת דבר שקר מפיו ולא רק סיוע לדבר עבירה. אלא שצריך לבדוק הדבר שיתכן שזה מקובל במסחר התנהגות זו וממילא אין סומך ספק ב' על דבריך אלא שוקל בעצמו את כדאיות העיסקא והדבר צריך בירור מצדך. הרב יהונתן שטרנברג
שאלה: האם מותר לספר עבירות?: לאחרונה שמעתי שיעור, בו אמר הרב שיש לספר על עבירות לרב. לפי מיטב זכרוני יש איסור לספר עבירות. א. מה הדין, ואם אפשר, גם מה הטעם? ב. האם הדין זהה גם לגבי סיפור העבירות לאשה לבעל? ג. האם ישנו מקור בש"ס, או במקור קדום אחר, בו יש התייחסות לנושא זה?
תשובה: אינני יודע באיזה הקשר נאמרו הדברים ואני כותב רק את השערתי. אם נעשתה עבירה ויש צורך לתקנה וידוע שלרב יש כח השפעה לתקן אז מותר לספר לו כדי שיתקן. אבל אם אין שום סיכוי לתקון אסור לספר. וכך מותר לאשה לספר לבעלה על התנהגות לא מוסרית של בנם או בתם אם הם קטנים ויש סיכוי שהוא ישפיע עליהם לחזור בהם. גם כאן אם יש שום סיכוי לתיקון אין לספר ואסור לספר או לשמוע.
שאלה: למה יצר הרע מכשיל?: עד יום מותו של האדם אינו בטוח בעצמו כלל ועליו לבקש רחמים שיעזרהו השי ת שלא יכשל וכמו שהביאו חז ל (קדושין ל:) הפסוק: צופה רשע לצדיק ומבקש להמיתו אמר ר ש בן לוי: יצרו של אדם מתגבר עליו בכל יום ומבקש המיתו ואלמלא הקדוש ברוך הוא עוזרו אין יכול לו. למה היצר הרע מבקש את מות האדם, מה יוצא ליצר הרע מזה שמנסה בכל דרך להפיל אדם לבור תחתיות שבתחתיות?
תשובה: יש סוגים שונים של יצר הרע. יש סוג של רע בעולם שהוא רע שלא בא להרויח שום דבר. כשם שהקב"ה יצר בעולם כוח של טוב ובניין כך ברא הקב"ה כוח של רע והרס. זה המהות של הרע שהוא רוצה להרוס. השאלה היא מדוע הקב"ה ברא כוח הרס בעולם. על כך יש תשובות שונות. אומר רק מקצת מן התשובות. כוח ההרס הוא נצרך לפעמים. יש מצבים שאינם טובים ואנו צריכים להשתמש בכוח ההרס כדי לקדם את העולם. מעבר לכך כוח הרע נועד כדי שהטוב יתמודד מולו וכך יעצים את העוצמה שלו. ההתמודודות אל מול הרע היא נותנת העמקה ועוצמה לטוב. יש סוג יצר רע שהמקור שלו הוא שונה. מדובר על רע שאינו נובע מכוח ההרס אלא מכוח מה שיש בעולם צדדים חיצוניים וצדדים פנימיים. הנשמה היא הכוח הפנימי ואילו הגוף זה הכוח החיצוני. היעוד שלנו הוא לגלות את שם ה' לא רק בנשמה אלא גם בגוף. מלכות ה' תתגלה גם בירידת הנשמה אל הגוף. אולם כאן אנו מתמודדים כל יום במפגש בין הגוף לנשמה, מי יהיה המנהיג האם הגוף או הנשמה. בסופו של דבר אנו בטוחים שיד הנשמה תהיה על העליונה. אולם בנתיים בדרך אנו מלאי התמודדות כל יום. והצלחה.
שאלה: השלכת ציפורניים לאשפה: האם מותר לעטוף בטישיו את הציפורניים הגזוזות ולזרוק אותו לפח, או שחייבים להשליכן לשירותים, וכן האם בזמן שגוזזים ציפורניים מותר ללמוד תורה, כגון לשמוע שיעור בדיסק, ברדיו, וכדומה?
תשובה: היום מביאים את האשפה למקום שבו שורפים אותה או שקוברים אותה, ולכן בכל מקרה הציפורניים לא יזרקו לרחוב, ולכן מותר לזרוק לפח. בזמן גזיזת הציפורניים יש בעיה לעסוק בתורה. זהו מצב שידיו אינם נקיות, וצריך אחר כך ליטול ידיו. ולכן לא ראוי באותו זמן לשמוע דברי תורה, אף מרדיו ודיסק.
שאלה: בדיקת מאכלים שונים מחרקים: מה מהמאכלים הבאים צריך לבדוק ואיך, והאם לכל הנ"ל זה משנה אם שומרים אותם בפריזר? 1. גרעיני חמנייה קלופים (קונים אותם כך בשקית). 2. צנוברים קלופים (כנ"ל). 3. חצאי שקדים קלופים (כנ"ל). 4. אגוזי מלך.
תשובה: 1. צריך בדיקה. אפשר לבדוק חזותית על ידי ראיית עין, אם אין נגיעות של חורים או פרורים, אפשר לאכול, כאשר יש נגיעות יש לבדוק את כל השקית בראיית עין. 2. בדיקה חזותית משני הצדדים של האגוז, אם יש בהם חורים או כתמים כהים, אין להשתמש ללא בדיקה. 3. הנגיעות נמוכה מאשר בגרעינים. בדיקתם זהה. 4. בדיקה חזותית של האגוזים האם יש קורים או כרסומים. כמו כן לבדוק את הפרורים הנשארים בשקית וכדו' ואם יש זחלים יש לבדוק אחד אחד. יש להבחין בין שאריות מכרסמים לבין אבקת שפשוף שהיא לבנה דקה. כל האגוזים שנבדקו ונשמרו במקרר אין צורך לחזור ולבדוק לפני השמוש. בברכת התורה והארץ הרב יהודה הלוי עמיחי
שאלה: השליח סיים קריאת שמע: אני מתפלל במנין ושליח הציבור גמר לפני את קריאת שמע, וחזר על ה אלוקכם אמת לפני שסיימתי. האם עלי לחזור בעצמי על שלושת מילים אלו כשאגמור את הפרשיה כדי להשלים לרמ"ח תיבות, כיצד עלי לנהג?
תשובה: לא צריך לחזור, במה ששמעת מהשליח ציבור יצאת ידי חובה.
שאלה: עדים קרובים בימינו: בסימן מה סע יב כותב השו"ע שאם יש עדים רבים בשטר וחלקם קרובים תתקיים העדות בשאר. פסק זה מבוסס (בראשונים על ב"ב קסב) על כך שנהגו להשאיר מקום בשטר לחתימת קרובים לכבוד. האם היום שאין מנהג כזה בתי דין פוסלים שטרות שחתומים עליהם גם עדים פסולים?
תשובה: אכן צדקת בשאלתך, ומכיוון שהיום אין מנהג להשאיר מקום לגדול לחתום משום כבוד, ממילא כל מי שחותם עושה כן מפני שמתכוון להעיד, ולכן מצטרף לפסול את כל העדות, כמבואר במסכת מכות דף ה' ע"ב. לגבי המנהג בבתי הדין, בימינו הדבר רלבנטי רק לגבי כתובות. לכן, כאשר באה כתובה לפני בית הדין, ואחד החתומים כעדים הוא קרוב או פסול בית הדין פוסל את הכתובה ומורה לכתוב אותה מחדש. כיצד כותבים כתובה מחדש? זהו דין מורכב ויש לפנות לבית הדין או לרשם הנישואין ברבנות לשם הדרכה. אמנם, כל זאת כאשר העד הפסול חתום גם על כל שאר העותקים של הכתובה, אך אם יש עותק אחד של כתובה עליו חתומים רק העדים הכשרים ניתן לקרוע את הכתובה הפסולה ולהשאיר את העותק בלבד, ואם העותק נמצא ברבנות ניתן לצלם ולעשות העתק נוסף, ולהחזיר להם אח"כ את העותק שלהם, ואז אין צורך בעריכת כתובה חדשה. הרב ניר אביב. מקורות: גמ' מכות ה:, ב"ב קסב:, שו"ע חו"מ סי' ל"ו סע' י"א, וסי' מ"ה סע' י"ב, ונו"כ שם.
שאלה: אירוח משפחה על חשבון הבית: אני נשוי ובעל משפחה, אב לארבעה ילדים, ואנו גרים בישוב ביו"ש. הנני בן למשפחה עם תשעה אחים ואחיות, מהם יש לי אח המבוגר ממני הפרוד מאשתו מזה 3 שנים שיש לו 4 ילדים ואחות אלמנה המבוגרת ממני שיש לה ארבעה ילדים, המבקשים להתארח אצלנו בשבתות וחגים עם הילדים שלהם. יצויין כי מצבנו הכלכלי אינו הכי טוב, הנני נכה ומתפרנס מקצבת נכות של ביטוח לאומי ואשתי עובדת כסייעת גננת עם משכורת מינימום, ברצוני לציין כי אני מאוד מעוניין לארח אותם בכל שבת וחג אך קיימות מס בעיות שיפורטו כדלהלן: 1. אשתי לא כל-כך מעוניינת ולא כל-כך יכולה לארח את האחים ביחד עם ילדיהם בכל שבת וחג, בגלל המעמסה הכלכלית והנפשית והארגונית דבר זה גורם לי חיכוכים וויכוחים עם אשתי. 2. הנני נקרע נפשית בין אחיי, לבין ילדיי ואשתי, בין החשש לפגוע נפשית באחיי לבין החשש ל הבית שלי, זאת ועוד ובנוסף לשאלה ההלכתית אם אני לא יארח את אחי ואת אחותי אני יפסיד את השכר של מצוות הכנסת אורחים וצדקה ליתומים ואלמנה. איך אני מוצא את שביל הזהב, איך אני מארח את את אחיי וזוכה במצוות הכנסת אורחים ומקיים את הציווי "מבשרך לא תתעלם" לבין שמירה על הבית שלי, ובנוסף עליי לציין שאיני נכנס לעניין לשבת עם הילדים ושינון ולימוד פרשת השבוע איתם מול נתינת תשומת לב לאורחים, שגם זה נמצא ברקע.
תשובה: בית זה הדבר הראשון שאותו יש לשמור. מצב המשפחה שלך לא מאפשר לקיים כל המצות. ואתה פטור מהכנסת אורחים קבועה ורק מפעם לפעם לעיתים רחוקות לפי הכוחות של אשתך ואל תריב איתה על זה.
שאלה: בשר ודגים מעורבים במסעדה: אני עובד במסעדה בשרית כשרה בהכשר רבנות. במסעדה מוכרים גם בשר וגם דגים על גבי אותו מנגל ורשת. לפני שאנחנו מניחים דג על המנגל אנחנו מורחים אותו בשומן כבש או בקר. האם מותר למרוח שומן בשר ואז להניח את הדג? ובמידה ואסור האם לי בתור עובד ולא בתור בעל המקום מותר להמשיך ולמרוח את השומן לפני הנחת הדג? וכן האם יהיה עליי "להלשין" לרבנות במקרה שזה אסור, כמובן החשש הוא שיפטרו אותי, והאם האם מותר לצלות ולא למרוח בו זמנית על המנגל בשר ודגים ולהפוך עם אותו מלקחיים?
תשובה: מנהג ישראל לא לערב בשר ודגים. בדיעבד השומן בטל בשישים לכן אתה יכול להמשיך בעבודתך. עצתי לך לרמוז בצורה זהירה למשגיח, ע"מ שלא תיפגע אישית ע"י מעסיקיך, שישים לב לרכיבים השונים בהם משתמשים בצליית הדגים.
שאלה: תיקון המידות או "וחי בהם": האם כל העניין של המידות הוא בגדר ייהרג ואל יעבור, מה כן ומה לא, ומתי?
תשובה: אין בתיקון המידות חיוב יהרג ואל יעבור אם אין בהם מעשה כמו גילוי עריות. אין מצוה למסור את הנפש ולא להרהר אבל יש מצוה במידה ויש במעשה של איסור אפילו נגיעה של חיבה. וכן הדין הריגה הנמשכת מאיסור שנאה שאין דין יהרג ולא יעבור על שינאה, אבל יש דין כזה על לשון הרע העלול לסכן חיים.
שאלה: מצלמה וכתיבה במחשב בשבת: האם איסור מצלמה דיגיטלית בשבת או כתיבה במחשב אסורים מדאורייתא או רק מדרבנן, נפקא מינה לצבא?
תשובה: האיסורים מדרבנן. כתיבה זה עם דיו על גבי משהו. צילום במצלמה דיגיטלית, עד כמה שידוע לי זה גם דרבנן. מדוע האיסור הוא רק מדרבנן?
שאלה: פירוט פירות לעניין ברכת "שהחיינו": רציתי אם אפשר לבקש רשימה, או הפנייה היכן ניתן למצוא רשימה כזאת, של הפירות והירקות שנאכלים כל השנה: א. שגדלים כל השנה בשדות ובחממות שאסור לברך עליהם שהחיינו (רמ"א). ב. זנים שונים של אותו המין שמגדלים אותם בתקופות שונות שהרי מברכים עליהם ברכת שהחיינו אחת, ולכן אינם נחשבים "מזמן לזמן", אם ישנם יותר משתי תקופות גידול. ג. שמאוכסנים בקירור ומצויים בשוק תדיר בצורה טרייה ע"פ האג"מ מעיקר הדין ניתן לברך שהחיינו, אלא שחושש למו"ק ולמסקנתו ניתן לברך בליל יו"ט שני של ר"ה. 2. אם ניתן גם יהיה לקבל רשימה של פירות שניתן לברך עליהם שהחיינו: א. עונת גידולם בחורף. ב. עונת גידולם בקיץ נפק"מ שנדע אם אלה פירות חדשים או ישנים. אנו מצטערים על גודל הבקשה, פשוט אנו לומדים דיני ברכת שהחיינו, ורצינו לברר ממקור מוסמך שכן מצינו סתירות באחרונים.
תשובה: אנו מצטערים אין בידינו רשימה כזאת. יש בספרי האחרונים על ברכות. בברכת התורה והארץ הרב יהודה הלוי עמיחי